යෝජිත ආණ්ඩුක්‍රම ව්‍යවස්ථා සංශෝධනය පිළිබඳ සාකච්ඡා කිරීමට එක්සත් ජාතික පක්ෂයේ නියෝජිත පිරිසක් අද (12) දා ජනාධිපති මහින්ද රාජපක්ෂ මහතා හමුවෙයි.අද සවස අරලියගහ මන්දිරයේ දී මේ විශේෂ හමුව පැවැත්වීමට නියමිත අතර ඒ සඳහා එජාපයේ සය සාමාජික නියෝජිත පිරිසක් සහභාගී වීමට නියමිතය ජනාධිපති මහින්ද රාජපක්ෂ මහතා හා විපක්ෂ නායක රනිල් වික්‍රමසිංහ මහත්වරු අතර පෙරේදා (10) දා පැවැති සාකච්ඡාවේ ප්‍රතිඵලයක් ලෙස මෙම හමුව පැවැත්වේ.යෝජිත ආණ්ඩුක්‍රම ව්‍යවස්ථා සංශෝධනය මඟින් විධායක අගමැති ක්‍රමය මෙරටට ස්ථාපිත කිරීම හා එය ජනාධිපති මහින්ද රාජපක්ෂ මහතාගේ දෙවන ධූර කාලය හමාරවීමෙන් පසු ක්‍රියාත්මක කිරීම ආදී යෝජනා පිළිබඳ මෙහි දී දීර්ඝ ලෙස සාකච්ඡා කිරීමට නියමිත බව එක්සත් ජාතික පක්ෂයේ මන්ත්‍රීවරයෙක් ‘දිනමිණ’ට සඳහන් කෙළේය.සිය පක්ෂයේ යෝජනා සම්බන්ධ ලියවිල්ලක් ජනාධිපතිතුමාට අද සාකච්ඡාවේ දී ලබා දෙන බවත්, මන්ත්‍රීවරයා වැඩිදුරටත් කීවේ ය.ජනාධිපති මහින්ද රාජපක්ෂ මහතා සමඟ අද පැවැත්වෙන විශේෂ හමුව සඳහා එක්සත් ජාතික පක්ෂ නියෝජ්‍ය නායක කරු ජයසූරිය මහතාගේ නායකත්වයෙන් යුතු පංච සාමාජික කමිටුවක් පක්ෂ නායකවරයා විසින් පත් කර තිබූ අතර මහ ලේකම් තිස්ස අත්තනායක, සභාපති ගාමිණී ජයවික්‍රම පෙරේරා, විපක්ෂයේ ප්‍රධාන සංවිධායක ජෝන් අමරතුංග, ජෝෂප් මයිකල් පෙරේරා හා රවුෆ් හකීම් මහත්වරු සෙසු සාමාජිකයෝ ලෙස නම් කොට තිබේ.